Συντεταγμένες: 5°26′S 123°4′E﻿ / ﻿5.433°S 123.067°E﻿ / -5.433; 123.067

Το ***Isonami*** (ιαπωνικά: 磯波) ήταν το ένατο από τα εικοσιτέσσερα αντιτορπιλικά κλάσης *Fubuki* που ναυπηγήθηκαν για το Ιαπωνικό Αυτοκρατορικό Ναυτικό μετά το τέλος του Α΄ Παγκοσμίου Πολέμου. Όταν εντάχθηκαν σε υπηρεσία τα πλοία αυτής της κλάσης ήταν τα ισχυρότερα αντιτορπιλικά στον κόσμο. Ήταν πλοία πρώτης γραμμής σε όλη την δεκαετία του 1930 και παρέμειναν αξιόμαχα ως οπλικά συστήματα και κατά την διάρκεια του Β΄ Παγκοσμίου Πολέμου.

Περιγραφή
---------

Κύριο λήμμα: Αντιτορπιλικό κλάσης Fubuki
Η ναυπήγηση των προηγμένων αντιτορπιλικών της κλάσης *Fubuki* εγκρίθηκε στα πλαίσια του ευρύτερου προγράμματος ενίσχυσης του Ιαπωνικού Ναυτικού ξεκινώντας από το οικονομικό έτος 1923· στόχος ήταν η Ιαπωνία να αποκτήσει ποιοτικό πλεονέκτημα διαθέτοντας τα πλέον σύγχρονα πολεμικά πλοία. Οι δυνατότητες των νέων αντιτορπιλικών ήταν σημαντικά ανώτερες σε σύγκριση με προγενέστερες σχεδιάσεις, σε τέτοιο βαθμό που ονομάστηκαν *Αντιτορπιλικά Ειδικού Τύπου* (ιαπωνικά: 特型). Το μεγάλο μέγεθος, το προωστικό σύστημα, η υψηλή ταχύτητα πλεύσης και η μεγάλη ακτίνα δράσης τους σε συνδιασμό με τον ισχυρότατο οπλισμό τους προσέδιδαν ισχύ εφάμιλλη με αυτή πολλών ελαφρών καταδρομικών τότε σε υπηρεσία με διάφορες ναυτικές δυνάμεις ανά την υφήλιο.

Η ναυπήγηση του *Isonami* ξεκίνησε στις 19 Οκτωβρίου 1926, η καθέλκυσή του έλαβε χώρα στις 24 Νοεμβρίου 1927 και η ένταξή του στον στόλο στις 30 Ιουνίου 1928.

Επιχειρησιακή ιστορία
---------------------

Με την ολοκλήρωσή του το *Isonami* καθώς και τα αδελφά *Uranami*, *Shikinami* και *Ayanami* εντάχθηκαν στην 19η Μοίρα Αντιτορπιλικών υπό τον 2ο Στόλο του Αυτοκρατορικού Ναυτικού. Κατά τον Β΄ Σινοϊαπωνικό Πόλεμο το *Isonami* συμμετείχε στην κάλυψη των δυνάμεων που πραγματοποίησαν αμφίβιες αποβάσεις σε Σαγγάη και Χανγκτσόου. Από το 1940 ανέλαβε αποστολές περιπολίας και καλύψεως αποβατικών ενεργειών στη νότια Κίνα. 

### Β΄ Παγκόσμιος Πόλεμος

Όταν έγινε η επίθεση στο Περλ Χάρμπορ, που σηματοδότησε την είσοδο της Ιαπωνίας στον Β΄ Παγκόσμιο Πόλεμο, το *Isonami* ανήκε στη 19η Μοίρα Αντιτορπιλικών του 1ου Στόλου και είχε σταλεί από τη Ναυτική Περιοχή Κούρε στη Samah της νήσου Χαϊνάν. Από τις 4 Δεκεμβρίου 1941 ως τις 30 Ιανουαρίου 1942 το *Isonami* ήταν ένα από τα σκάφη συνοδείας των βαρέων καταδρομικών *Suzuya*, *Kumano*, *Mogami* και *Mikuma* που συμμετείχαν στις επιθετικές επιχειρήσεις ενάντια σε Μαλαισία, Μπάνγκα-Παλεμπάνγκ και τα νησιά Ανάμπας. Τους επόμενους μήνες εντάχθηκε στις ναυτικές δυνάμεις που συμμετείχαν στην εισβολή της Ιάβας, της βόρειας Σουμάτρας και των νήσων Ανταμάν. Κατά την διάρκεια των ιαπωνικών επιδρομών στον Ινδικό Ωκεανό, το *Isonami* ανέλαβε αποστολές περιπολίας και συνοδείας στα ανοικτά του Πορτ Μπλαιρ. Το διάστημα 13-22 Απριλίου 1942 έπλευσε μέσω Σιγκαπούρης πίσω στο Κούρε προκειμένου να πραγματοποιηθούν εργασίες συντήρησης.

Στις 4 και 5 Ιουνίου το *Isonami* συμμετείχε στη Ναυμαχία του Μίντγουεϊ, όντας ένα από τα σκάφη της κύριας δύναμης υπό το ναύαρχο Ισορόκου Γιαμαμότο. Κατά την επιστροφή από τη ναυμαχία συγκρούστηκε με το *Uranami* με συνέπεια να χρειαστεί να πλεύσει στη Γιοκοσούκα για τις αναγκαίες επισκευές, που κράτησαν μέχρι τα τέλη Ιουλίου. Το διάστημα Αυγούστου-Σεπτεμβρίου ανέλαβε εκπαιδευτικά καθήκοντα με τα αεροπλανοφόρα *Jun'yō* και *Hiyō* στη θάλασσα του Σέτο, τα οποία και συνόδευσε στις αρχές Οκτωβρίου στην ατόλη Τρουκ. Μέχρι τα μέσα Ιανουαρίου 1943 ανέλαβε απόστολές περιπολίας στα ανοικτά της Τρουκ και μετείχε επίσης σε απόστολές ενίσχυσης των ιαπωνικών στρατευμάτων στις νήσους του Σολομώντα, το περίφημο *Τόκιο Εξπρές*.

Την 1η Δεκεμβρίου υπέστη ζημιές εξαιτίας αεροπορικής επίθεσης των Αμερικανών στα ανοικτά της Νέας Γουινέας. Στις 18 του ίδιου μήνα διέσωσε ναυαγούς από το τορπιλισμένο καταδρομικό *Tenryū*.

Στις αρχές του Ιανουαρίου το *Isonami* επέστρεψε στο Κούρε για επισκευές. Τον Φεβρουάριο συνόδευσε νηοπομπή από το Μπούσαν στο Παλάου και στην συνέχεια στο Wewak. Στις 25 Φεβρουαρίου εντάχθηκε στη δύναμη του Νοτιοδυτικού Στόλου Περιοχής, με βάση τη Σουραμπάγια και κύρια καθήκοντα αυτά της συνοδείας νηοπομπών στις Ολλανδικές Ανατολικές Ινδίες. 

Στις 9 Απριλίου 1943, ενώ συνόδευε νηοπομπή από Σουραμπάγια, τορπιλίστηκε από το αμερικανικό υποβρύχιο USS *Tautog*. Επτά μέλη του πληρώματος σκοτώθηκαν και εννέα ακόμα τραυματίστηκαν. Την 1η Αυγούστου 1943 το *Isonami* διεγράφη από τη δύναμη του στόλου.

Παραπομπές
----------

1. ↑  Nelson. *Japanese-English Character Dictionary*. Page 654
2. ↑  Globalsecurity.org. «IJN Fubuki class destroyers».
3. ↑  Fitzsimons, *Illustrated Encyclopedia of 20th Century Weapons and Warfare* p.1040
4. ↑  Peattie & Evans, *Kaigun* page 221-222.
5. ↑  Nishidah, Hiroshi (2002). «Fubuki class 1st class destroyers». *Materials of the Imperial Japanese Navy*. Αρχειοθετήθηκε από το πρωτότυπο στις 11 Ιουλίου 2012. Ανακτήθηκε στις 1 Μαρτίου 2009.
6. 1 2 3  Nevitt, Allyn D. (1997). «IJN *Isonami*: Tabular Record of Movement». *Long Lancers*. Combinedfleet.com.
7. ↑  Cressman, Robert (2000). «Chapter IV: 1942». *The official chronology of the U.S. Navy in World War II*Απαιτείται δωρεάν εγγραφή. Annapolis, Maryland: Naval Institute Press. ISBN 978-1-55750-149-3. OCLC 41977179. Ανακτήθηκε στις 4 Δεκεμβρίου 2007.
8. ↑  D’Albas. *Death of a Navy: Japanese Naval Action in World War II*.
9. ↑  Nishidah, Hiroshi (2002). «Fubuki class destroyers». *Materials of the Imperial Japanese Navy*. Αρχειοθετήθηκε από το πρωτότυπο στις 11 Ιουλίου 2012. Ανακτήθηκε στις 1 Μαρτίου 2009.

Βιβλιογραφία
------------

* D'Albas, Andrieu (1965). *Death of a Navy: Japanese Naval Action in World War II*. Devin-Adair Pub. ISBN 0-8159-5302-X.
* Brown, David (1990). *Warship Losses of World War Two*. Naval Institute Press. ISBN 1-55750-914-X.
* Howarth, Stephen (1983). *The Fighting Ships of the Rising Sun: The Drama of the Imperial Japanese Navy, 1895–1945*. Atheneum. ISBN 0-689-11402-8.
* Jentsura, Hansgeorg (1976). *Warships of the Imperial Japanese Navy, 1869–1945*. US Naval Institute Press. ISBN 0-87021-893-X.
* Nelson, Andrew N. (1967). *Japanese–English Character Dictionary*Απαιτείται δωρεάν εγγραφή. Tuttle. ISBN 0-8048-0408-7.
* Watts, Anthony J (1967). *Japanese Warships of World War II*. Doubleday. ISBN 978-0-3850-9189-3.
* Whitley, M J (2000). *Destroyers of World War Two: An International Encyclopedia*. London: Arms and Armour Press. ISBN 1-85409-521-8.

Εξωτερικοί σύνδεσμοι
--------------------

* Πολυμέσα σχετικά με το θέμα  Isonami (ship, 1928) στο Wikimedia Commons

  


|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| π • σ • ε
Αντιτορπιλικά κλάσης *Fubuki* |
| --- |
|  |
| Τύπου Ι(κλάσης *Fubuki*) | 
* *Fubuki*
* *Shirayuki*
* *Hatsuyuki*
* *Miyuki*
* *Murakumo*
* *Shinonome*
* *Usugumo*
* *Shirakumo*
* *Isonami*
* *Uranami*
 |
|  |
| Τύπου ΙΙ(υποκλάσης *Ayanami*) | 
* *Ayanami*
* *Shikinami*
* *Asagiri*
* *Yūgiri*
* *Amagiri*
* *Sagiri*
* *Oboro*
* *Akebono*
* *Sazanami*
* *Ushio*
 |
|  |
| 
* Κατηγορία Κατηγορία
* Commons page Κοινά
 |

 |

|  |  |
| --- | --- |
| 

|  |
| --- |
| * Πύλη:Πόλεμος
* Πύλη:Δεύτερος Παγκόσμιος Πόλεμος
 |

 |